Marius Fransman kry die trekpas | Maroela Media
Marius Fransman kry die trekpas
Die ANC het Marius Fransman, voorsitter van dié party in die Wes-Kaap, vir vyf jaar uit die party geskors.
Die ANC het Donderdag in 'n verklaring gesê Fransman het sy posisie in die party misbruik om seksuele gunste van Louisa Wynand te bekom en het openbare stellings gemaak wat die party in oneer gebring het. "Die nasionale dissiplinêre komitee sien albei hierdie aanklagte in 'n baie ernstige lig en het daarom [Fransman se] ANC-lidmaatskap vir vyf jaar opgeskort," het die party gesê.
Fransman het in September vanjaar uit die provinsiale wetgewer bedank, maar nie uit die party nie. Hy het in hierdie tyd as rede vir sy bedanking gesê faksies en binnegevegte in die ANC het dit vir hom onmoontlik gemaak om sy pligte in die wetgewer uit te voer.
Die ANC het egter reeds in Julie met dissiplinêre stappe teen Fransman begin nadat seksuele aanklagte teen hom ingedien is. Fransman is daarvan beskuldig dat hy in Januarie die 21-jarige Wynand van Stellenbosch seksueel geteister het gedurende die herdenking van die 104de bestaansjaar van die ANC in Rustenburg.
Die strafregtelike aanklag teen Fransman is later teruggetrek nadat die Nasionale Vervolgingsgesag (NVG) besluit het dat hy nie vervolg sal word nie.
Die ANC het Donderdag gesê Fransman het nie sy dissiplinêre verhoor bygewoon of enige berou getoon vir sy dade nie. Volgens die party toon Fransman ook geen politiese begrip "vir die fundamentele doelwitte van die ANC wat die ondersteuning vir en die bevordering van die bevryding van vroue insluit" nie.
"As 'n provinsiale leier in die ANC moes hy geweet het van die drievoudige onderdrukking waaronder Suid-Afrikaanse vroue gebuk gaan en die vordering wat die ANC maak om vroueregte te ondersteun en hierdie onderdrukking te oorkom," lui die verklaring.
Die ANC het verder gesê Fransman het met opset die publiek mislei deur te beweer dat hy nie die nodige dokumente ontvang het om vir sy dissiplinêre verhoor voor te berei nie. Die party hou vol alle dokumente is aan Fransman gegee.
"Dissipline is die gom wat die ANC bymekaar hou. Daar is geen ruimte binne die ANC vir leiers of lede, ongeag hul posisie of senioriteit, wat minagting toon teenoor die waardes en doelwitte van die ANC en met opset kies om hulself buite die organisasie en in oortreding van hul lidmaatskapeed, te identifiseer nie."
Nóg skoolkinders siek van verdagte lekkers
Goed so … nou wat gaan hulle omtrent Zuma doen? Lewenslank? ;)
Mooi so kry vir jou
HAHAHA lekker kry ek nou my tone krul eindelik van lekkerte kry vir jou boetie gaan seker nou die EFF joined.
Dissipline in die ANC? I beg your pardon. Verseker word dit nie toegepas nie of daar is uitsluitings wat sekere lede nie insluit nie. Follow the Leader.
Wonderlike nuus. Hy is arrogant, selfgesentreerd en n opstoker en aanhitser. Daarby misbruik hy sy mag en maak hom skuldig aan magsvergrype.